སྐབས་དེར་དཔལ་ལྡན་ཚོགས་གཞོན་མཆོག་གིས་ཐོག་མར་ཚོགས་འདུ་གོ་སྒྲིག་གནང་མཁན་དང་།ད་ལྟའི་འཕགས་བོད་འབྲེལ་མཐུད་ཚོགས་པའི་ལས་ཀྱི་སྣེ་མོ་བ་ཡོངས་ལ་བོད་ཕྱི་ནང་གཉིས་ནང་ཡོད་པའི་བོད་མི་ཡོངས་ཀྱི་ཚབ་ཞུས་ཏེ་ཐུགས་རྗེ་ཆེ་ཞུས་གནང་བ་དང་སྦྲགས་ཧིན་སྐད་ནང་གསུང་བཤད་གནང་དོན།དེ་རིང་འཕགས་བོད་འབྲེལ་མཐུད་ཚོགས་པ་དབུ་འཛུགས་གནང་མཁན་དང་།ཚོགས་པའི་ལམ་སྟོན་པ་སྐུ་ཞབས་ཨིན་དི་རེ་ཤི་མཆོག་གིས་རྒྱ་གར་རྒྱལ་ཡོངས་ནང་བོད་ཀྱི་རྩ་དོན་དང་འབྲེལ་བའི་ལས་འགུལ་མང་པོ་ཞིག་སྤེལ་གནང་བར་དམིགས་བསལ་གྱིས་གོ་སྐབས་འདི་བརྒྱུད་ཁོང་ལ་ཡིད་རངས་བསྔགས་བརྗོད་དང་ཐུགས་རྗེ་ཆེ་ཞེས་ཞུ་རྒྱུ་ཡིན།རྣམ་པ་ཚོ་མང་ཆེ་བ་བོད་ཀྱི་གནད་དོན་ཐོག་དོ་སྣང་ཡོད་པ་ཞིག་དང་།རྒྱབ་སྐྱོར་གནང་མཁན་ཞིག་ཡིན་དུས་ངས་བོད་དོན་ཐོག་དེ་ཙམ་རྒྱས་པོ་ཞུ་མི་དགོས་པ་ཞིག་ལ་ངོས་འཛིན་བྱེད་ཀྱི་ཡོད།འོན་ཀྱང་སྙིང་བསྡུས་ཤིག་ཞུས་ན་བསམ་བྱུང།བོད་དང་རྒྱ་གར་དབར་མི་རྒྱུད་དང་རྒྱལ་རྒྱུད།ཆོས་དང་རིག་གཞུང།ཁོར་ཡུགཚོང་འབྲེལ།དེ་བཞིན་ས་མཚམས་བཅས་ཀྱི་ཐོག་འབྲེལ་བ་གཏིང་ཟབ་ཡོད་པ་ཞིག་ཡིན།འོན་ཀྱང་ཕྱི་ལོ་༡༩༥༩ལོར་བོད་ས་རྒྱ་ནག་དམར་པོའི་གཞུང་གིས་བཙན་འཛུལ་བྱས་པའི་རྗེས་རྒྱ་དཀར་ནག་གཉིས་ཀྱི་ས་མཚམས་ཞེས་པ་ཞིག་བྱུང་བ་མ་གཏོགས་དེའི་སྔོན་འཕགས་བོད་ས་མཚམས་ཟེར་བ་ལས་གོ་རྒྱུ་མེད།རྒྱ་ནག་གཞུང་གིས་བོད་ནང་ད་བར་དྲག་པོའི་སྲིད་བྱུས་ལ་འགྱུར་བ་མེད་པར་གནས་སྟབས་རང་ལོ་༡༥ཡན་ནས་༦༤བར་གྱི་བོད་མི་གྲངས་༡༥༢ཀྱིས་ཞི་བའི་ཐོག་ནས་བོད་བསྟན་སྲིད་ཀྱི་ཆེད་སྐུ་ལུས་མེར་བསྲེགས་གནང་ཡོད་པ་དང་།ཁོང་རྣམས་ཀྱི་རེ་བ་གཙོ་བོ་ནི་བོད་མིའི་བླ་ན་མེད་པའི་དབུ་འཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་བོད་ནང་མགྱོགས་མྱུར་གདན་འདྲེན་ཞུ་རྒྱུ་དང་།བོད་ནང་འགྲོ་བའི་མིའི་ཐོབ་ཐང་དགོས་རྒྱུ་དེ་རེད།བོད་ནང་གི་གནས་སྟངས་ཉིན་རེ་བཞིན་ཇེ་སྡུག་ཏུ་འགྲོ་བཞིན་ཡོད་ཀྱང་བོད་ནང་ཡོད་པའི་བོད་མི་གཞོན་སྐྱེས་རྣམས་ཀྱིས་སོ་སོའི་སྐད་ཡིག་དང་རིག་གཞུང་།ཁོར་ཡུག་སྲུང་སྐྱོབ་ཆེད་སྙིང་སྟོབས་ཞུམ་པ་མེད་པར་རྒྱ་ནག་གི་དྲག་པོའི་སྲིད་བྱུས་ལ་ཁ་གཏད་གཅོག་བཞིན་ཡོད་པ་གསལ་པོ་རེད།བཙན་བྱོལ་ནང་༸གོང་ས་མཆོག་གིས་ཡང་དག་པའི་དབུ་འཁྲིད་ལམ་སྟོན་དང་།ལྷག་པར་དུ་ཁྱེད་རྣམས་ནས་བོད་ཀྱི་བདེན་པའི་འཐབ་རྩོད་ཐོག་ཁ་ཞེ་གཉིས་མེད་ཀྱིས་རྒྱབ་སྐྱོར་གནང་བར་བརྟེན་ནས་འཛམ་གླིང་སྟེང་བོད་ཀྱི་བདེན་པའི་འཐབ་རྩོད་ཐོག་རྒྱབ་སྐྱོར་གནང་མཁན་ཇེ་མང་དུ་འགྲོ་བཞིན་ཡོད་པ་དང་རྒྱབ་སྐྱོར་གྱི་ནུས་པ་ཚད་ལྡན་ཆགས་ཡོད་པ་རེད།ཁྱེད་རྣམས་ནས་སོ་སོའི་རྩ་ཆེའི་དུས་ཚོད་དང་འགྲོ་གྲོན་བཏང་སྟེ་དེ་རིང་བོད་དོན་དང་འབྲེལ་བའི་ཚོགས་ཆེན་ཐོག་བཅར་བར་ངས་སླར་ཡང་ཐུགས་རྗེ་ཆེ་ཞུ་རྒྱུ་ཡིན།ཁྱེད་རྣམ་པས་བོད་དོན་ཐོག་རྒྱབ་སྐྱོར་གནང་བར་བརྟེན་ནས་བོད་མི་ཚོའི་སེམས་ཤུགས་དང་།སྙིང་སྟོབས་སྔར་ལྷག་ཆེ་རུ་འགྲོ་བཞིན་ཡོད།བྱས་ཙང་འབྱུང་འགྱུར་ལོའི་ནང་ལས་དོན་ཆེ་ཁག་སྤེལ་རྒྱུའི་གྲོས་ཆོད་དང་འཆར་གཞི་དེ་རིང་ཚོགས་ཆེན་ཐོག་གསལ་བསྒྲགས་བསྐྱངས་གནང་བ་ལྟར་རྣམ་པ་ཚོས་མུ་མཐུད་མཉམ་ཞུགས་དང་།ང་ཚོས་ཀྱང་མཉམ་ཞུགས་གནང་རྒྱུ་ཡིན།མཐའ་དོན་བོད་ཀྱི་བདེན་མཐའ་མགྱོགས་མྱུར་གསལ་བའི་སྨོན་ལམ་ཞུ་རྒྱུ་ཡིན་ཞེས་གསུངས་གནང་ཡོད།དེ་བཞིན་མཛད་སྒོའི་ཐོག་མངའ་སྡེའི་སྤྱི་ཁྱབ་བློན་ཆེན་མཆོག་དང་།གཞན་ཡང་སྐུ་ཞབས་ཨེན་དི་རེ་ཤི་མཆོགདཔལ་ལྡན་འཕྲོད་བསྟེན་བཀའ་བློན་ཆོས་སྐྱོང་དབང་ཕྱུག་མཆོག་བཅས་ཀྱིས་གསུང་བཤད་གནང་སོང་།དེ་བཞིན་ཉིན་གཉིས་ཀྱི་ཚོགས་ཆེན་སྐབས་བོད་མི་མང་སྤྱི་འཐུས་ལྷན་ཚོགས་ནས་དཔར་བསྐྲུན་ཞུས་པའི་བོད་དོན་དང་འབྲེལ་བའི་དེབ་ཁག་ཅིག་ཀྱང་འགྲེམས་སྤེལ་གནང་ཡོད།